”Siap, Pak Lurah,” wangsulane Sentul lan cepet-cepet budhal ngliwati tamu-tamu sing lagi padha jejagongan karo pesta ondrowino ing ruwang tamu lan latar ngarep. Ing latar ngarep sing dipayoni tendha tratak, Bu Marno lagi nyalami tamu-tamu sing padha teka menehi dhukungan, mbuh ndhukung tenanan apa mung ethok-ethok ndhukung. Beteke mung pengin nonton swasana karo melu pesta warung tiban gratis. Ditambah ngarep-arep mulihe entuk salam tempel ora ketang amplop isi dhuwit rong puluh ewu.